## Odluka o porezima Općine Jelsa

### NN 120/2014 (10.10.2014.), Odluka o porezima Općine Jelsa

OPĆINA JELSA

2299

Na temelju članka 30. st.1. Zakona o financiranju lokalne i područne (regionalne) samouprave (»Narodne novine« broj: 117/93, 33/00, 73/00, 59/01, 107/01, 117/01 – ispr., 150/02, 147/03, 132/06, 26/07 – Odluka USRH, 73/08 i 25/12) te sukladno čl. 33. Statuta Općine Jelsa (»Službeni glasnik Općine Jelsa«, br.: 05/13 i 08/13), Općinsko vijeće Općine Jelsa na svojoj VIII. sjednici održanoj 7. travnja 2014., donosi

ODLUKU

O POREZIMA OPĆINE JELSA

I. OPĆE ODREDBE

Članak 1.

Ovom se Odlukom utvrđuju vrste poreza koji pripadaju Općini Jelsa, porezni obveznici, porezne osnovice, stope i visina poreza, te način obračuna i plaćanja poreza.

Općinski porezi su prihod Općine Jelsa.

Članak 2.

Općinski porezi plaćaju se na području Općine Jelsa na temelju Zakona o financiranju jedinica lokalne i područne (regionalne) samouprave, Zakona o porezu na dohodak, Pravilnika o porezu na dohodak i na temelju ove Odluke.

Članak 3.

Pravne osobe u 100%-tnom vlasništvu Općine Jelsa i javne ustanove čiji je osnivač Općina Jelsa, odlukom Općinskog vijeća mogu biti djelomično ili potpuno, oslobođene plaćanja općinskih poreza.

II. VRSTE POREZA

Članak 4.

Općina uvodi i njoj pripadaju sljedeći porezi:

1. prirez porezu na dohodak,

2. porez na potrošnju,

3. porez na kuće za odmor,

4. porez na tvrtku ili naziv,

5. porez na korištenje javnih površina.

1. PRIREZ POREZU NA DOHODAK

Prirez porezu na dohodak plaća se na području Općine sukladno Zakonu o porezu na dohodak i Pravilniku o porezu na dohodak te ovoj Odluci.

Prirez porezu na dohodak plaća se na porez na dohodak od nesamostalnog rada, porez na dohodak od samostalne djelatnosti, porez na dohodak od imovine i imovinskih prava, porez na dohodak od kapitala, porez na dohodak od osiguranja i porez na dohodak od drugog dohotka.

Osnovica prireza porezu na dohodak je porez na dohodak utvrđen sukladno Zakonu o porezu na dohodak i Pravilniku o porezu na dohodak.

Prirez porezu na dohodak plaća se po stopi 10% na osnovicu iz stavka 3. ovog članka.

Članak 5.

Obveznik prireza porezu na dohodak je fizička osoba koja je obveznik poreza na dohodak i ima prebivalište ili uobičajeno boravište na području Općine Jelsa.

2. POREZ NA POTROŠNJU

Članak 6.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima.

Članak 7.

Obveznik poreza na potrošnju jest pravna i fizička osoba koja pruža ugostiteljske usluge na području Općine Jelsa.

Osnovicu poreza na potrošnju čini prodajna cijena pića koje se prodaje u ugostiteljskim objektima.

Porez na potrošnju plaća se po stopi od 3% na osnovicu iz stavka 2. ovoga članka.

Članak 8.

Porez na potrošnju obveznik poreza obračunava i plaća u rokovima i na način propisan Zakonom o porezu na dodanu vrijednost.

Obračunsko razdoblje je od prvog do posljednjeg dana u mjesecu.

Obračunati porez na potrošnju alkoholnih i bezalkoholnih pića i piva obveznik plaća do zadnjeg dana u tekućem mjesecu, po proteku obračunskog razdoblja, na način propisan zakonom o PDV-u.

Obračunati porez iskazuje se u evidencijama propisanim za obračun poreza koje se predaju do kraja tekućeg mjeseca za proteklo obračunsko razdoblje.

3. POREZ NA KUĆE ZA ODMOR

Članak 9.

Porez na kuće za odmor plaćaju pravne i fizičke osobe koje su vlasnici kuća za odmor.

Vlasnikom kuće za odmor smatrat će se ona osoba, odnosno osobe (suvlasnici) koje su uknjižene u zemljišnim knjigama kao vlasnici, odnosno suvlasnici.

Vlasnikom, odnosno suvlasnikom smatrat će se i osoba koja je vanknjižni vlasnik, odnosno suvlasnik ako se to može utvrditi drugim dokazima kojima se može dokazati da je netko stekao nekretninu pravnim poslom, odlukom suda, nasljeđivanjem i na temelju zakona, a nije uknjižen u zemljišnim knjigama.

Suvlasnici kuće za odmor su obveznici poreza na kuće za odmor u razmjeru koji odgovara njihovim suvlasničkim dijelovima, odnosno u onom dijelu koji je fizičkom razdiobom pripao pojedinom suvlasniku te svaki od njih posebno dobiva rješenje o razrezu poreza, osim ako se izjavom ne usuglase da će porez objediniti i rješenje glasiti samo na jednoga od suvlasnika nekretnine.

Članak 10.

Kućom za odmor smatra se svaka zgrada ili dio zgrade ili stan koji se koriste povremeno ili sezonski odnosno svaka zgrada koja je dovršena toliko da se može koristiti povremeno ili sezonski, što minimalno podrazumijeva da je na objektu postavljena vanjska stolarija i da posjeduje sanitarni čvor.

Kućom za odmor ne smatraju se gospodarstvene zgrade koje služe za smještaj poljoprivrednih strojeva, oruđa i drugog pribora.

U postupku dokazivanja statusa kuće za odmor osim osobne iskaznice uzimat će se u obzir i sljedeća dokumentacija: putovnica, mjesto i vrijeme nastanka troška električne energije, vode, telefona, prijema poštanskih pošiljaka, potvrda o zasnovanom radnom odnosu, izjava o izabranom liječniku, mjesto podnošenja porezne prijave, očevid i drugi raspoloživi dokazi.

Članak 11.

Porez na kuće za odmor plaća se godišnje u iznosu od 15,00 kuna po četvornom metru korisne površine kuće za odmor.

Obveznici poreza na kuće za odmor u obvezi su nadležnom tijelu Općine Jelsa dostaviti podatke o kućama za odmor koji se odnose na mjesto gdje se nalaze ti objekti, korisnu površinu, te druge podatke potrebite za razrez poreza.

Podatke iz stavka 2. ovoga članka porezni obveznici moraju dostaviti do 31. ožujka godine za koju se razrezuje porez.

Porez na kuće za odmor plaća se u roku od 15 dana od dana dostave rješenja o utvrđivanju toga poreza.

Članak 12.

Pored slučajeva oslobađanja utvrđenih Zakonom o financiranju lokalne i područne (regionalne) samouprave, Općinsko vijeće može posebnom odlukom osloboditi u potpunosti ili djelomično od plaćanja poreza na kuće za odmor iz gospodarstvenih i socijalnih razloga.

4. POREZ NA TVRTKU ILl NAZIV

Članak 13.

Porez na tvrtku odnosno naziv plaćaju pravne i fizičke osobe koje su obveznici poreza na dobit ili poreza na dohodak i registrirane su za obavljanje djelatnosti.

Nazivom odnosno tvrtkom u smislu stavka 1. ovoga članka smatra se naziv pravne i fizičke osobe pod kojim poduzeće ili radnja posluje, osim:

– natpisa na klupama, stolovima i otvorenim prodajnim mjestima na tržnici na kojima se prodaju živežne namirnice,

– natpisa što ih građevinska poduzeća ističu na gradilištima,

– naziva poslovnih jedinica koje ne posluju s trećim osobama.

Osobe iz stavka l. ovoga članka koje u svom sastavu imaju poslovne jedinice (prodavaonice, pogone, radionice, prodajna mjesta), obveznici su poreza na tvrtku za svaku poslovnu jedinicu.

Članak 14.

Porez na tvrtku odnosno naziv, plaća se godišnje u iznosu:

– 2.000,00 kuna za pravne osobe razvrstane u velike poduzetnike prema mjerilima Zakona o računovodstvu;

– 1.400,00 kuna za pravne osobe razvrstane u srednje velike poduzetnike prema mjerilima Zakona o računovodstvu;

– 600,00 kuna za pravne osobe razvrstane u male poduzetnike prema mjerilima Zakona o računovodstvu;

– 600,00 kuna za fizičke osobe (obrtnike) koji obavljaju djelatnosti ugostiteljstva, trgovine i zabavne radnje

– 400,00 kuna za fizičke osobe (obrtnike) koji obavljaju ostale djelatnosti.

Osobe iz stavka 1. ovoga članka registrirane u Općini Jelsa, koji u svome sastavu imaju poslovne jedinice (prodavaonice, pogone, radionice, prodajna mjesta), za svaku izdvojenu poslovnu jedinicu plaćaju 50% propisanog poreza.

Članak 15.

Porez na naziv odnosno tvrtku plaća se za tekuću godinu, u roku od 15 dana od dana dostave rješenja kojima je porez na naziv odnosno tvrtku utvrđen.

Tvrtka koja se upiše u registar u tekućoj godini, za tu godinu ne plaća porez na tvrtku iz članka 16. ove odluke.

Ako više fizičkih osoba ostvaruje dohodak zajedničkim obavljanjem samostalne djelatnosti, porez na tvrtku ili naziv plaća nositelj zajedničke djelatnosti određen u skladu sa Zakonom o porezu na dohodak.

Porez na tvrtku ili naziv prihod je Općine Jelsa ako je sjedište, prebivalište ili uobičajeno boravište obveznika toga poreza na području Općine Jelsa. Ako obveznik poreza na tvrtku ili naziv u svome sastavu ima poslovne jedinice na području Općine Jelsa, prihod od poreza na tvrtku ili naziv za poslovnu jedinicu prihod je Općine Jelsa.

Članak 16.

Obveznik poreza na tvrtku ili naziv, dužan je tvrtku ili naziv, promjenu imena tvrtke ili naziva i svaku drugu promjenu što utječe na visinu poreza, prijaviti nadležnom poreznom tijelu u Općini Jelsa u roku od 15 dana od upisa u registar, odnosno nastale promjene.

5. POREZ NA KORIŠTENJE JAVNIH POVRŠINA

Članak 17.

Porez na korištenje javnih površina na području Općine Jelsa plaćaju pravne i fizičke osobe korisnici javnih površina za čije je korištenje sklopljen Ugovor o zakupu javne površine od strane nadležnog općinskog tijela.

Porez na korištenje javnih površina propisan ovom Odlukom primjenjuje se i na slučajeve zauzimanja, odnosno korištenja javne površine bez odgovarajuće suglasnosti nadležnog tijela Općine Jelsa, do ishođenja suglasnosti, odnosno uklanjanja objekata i vraćanja javne površine u predhodno stanje, u postupku kojeg provodi komunalno redarstvo.

Članak 18.

Pod javnim površinama smatraju se: površine za kolni i pješački promet, trgovi, ulice, parkovi i svi ostali javni prostori u vlasništvu Općine Jelsa.

Područje Općine Jelsa obzirom na lokaciju postavljanja ugostiteljskih terasa tzv. štekata na javnim površinama dijeli se u četiri (4) zone:

I. ZONA – naselje Jelsa – od Općinskog doma, uključujući Trg Hrvatskog narodnog preporoda do ulice Skrivaneli,

II. ZONA

– naselja Jelsa – lokacije uz obalu: od ulice Skrivaneli do Kanuna i od Općinskog doma do Pumpurele,

– naselje Vrboska – lokacije uz obalu, od Minjin grebak do Škvera

– naselje Zavala i Ivan Dolac- lokacije uz obalu

III. ZONA

– naselje Jelsa – sve ostale lokacije u naselju

– naselje Vrboska, Zavala i Ivan Dolac – sve ostale lokacije

IV. ZONA – ostala naselja na području Općine Jelsa

Članak 19.

Za korištenje javnih površina kao ugostiteljskih terasa (tzv. štekat), plaća se porez prema odobrenoj površini i to:

a) 350,00 kuna po m² godišnje u I. zoni

b) 290,00 kuna po m² godišnje u II. zoni

c) 240,00 kuna po m² godišnje u III. zoni

d) 80,00 kuna po m² godišnje u IV. zoni.

Članak 20.

Područje Općine Jelsa s obzirom na lokaciju postavljanja tipiziranih objekata (kućica »Beki« i kiosk) za bilo koju namjenu na javnim površinama dijeli se u dvije (2) zone:

I. ZONA

– naselje Jelsa,Vrboska, Zavala i Ivan Dolac

II. ZONA – ostala naselja na području Općine Jelsa

Za korištenje javnih površina za postavljanja tipiziranih objekata (kućica »Beki« i kiosk) za bilo koju namjenu), plaća se porez prema odobrenoj površini i to:

a) 375,00 kuna po m² godišnje u I. zoni

b) 220,00 kuna po m² godišnje u II. zoni

Članak 21.

Za korištenje štandova koji su vlasništvo Općine Jelsa određuju se sljedeći iznosi poreza na korištenje javne površine:

– za naselje Jelsa

– štand za prodaju suvenira,
   bižuterije i sl.                                      15.000 kuna godišnje

– štand za prodaju lavande                        8.000 kuna godišnje

– za naselje Vrboska

– štand za prodaju suvenira, bižuterije
   i sl.                                                    10.000 kuna godišnje

– štand za prodaju lavande                         5.000 kuna godišnje

– naselje Zavala i Ivan Dolac

– štand za prodaju suvenira, bižuterije
   i sl.                                                      4.000 kuna godišnje

– štand za prodaju lavande                         2.000 kuna godišnje

– za ostala naselja

– štand za prodaju suvenira, bižuterije
   i sl.                                                      2.000 kuna godišnje

– štand za prodaju lavande                         1.000 kuna godišnje

Članak 22.

Za postavu škrinja za prodaju sladoleda određuju se sljedeći iznosi poreza na korištenje javne površine:

– za naselje Jelsa                                      4.400 kuna godišnje

– za naselje Vrboska                                 3.500 kuna godišnje

– za naselja Zavala i Ivan Dolac                 2.000 kuna godišnje

– za ostala naselja                                     1.000 kuna godišnje.

Vlasnik škrinje plaća i troškove električne energije.

Članak 23.

Za postavu štanda za prodaju kokica određuju se se sljedeći iznosi poreza na korištenje javne površine:

– za naselje Jelsa                                    12.000 kuna godišnje

– za naselje Vrboska                                 8.000 kuna godišnje

– za naselja Zavala i Ivan Dolac                 4.000 kuna godišnje

– za ostala naselja                                    2.000 kuna godišnje.

Članak 24.

Za postavu štanda za prodaju slika i štanda za prodaju knjiga određuju se sljedeći iznosi poreza na korištenje javne površine:

– za naselje Jelsa                                     6.000 kuna godišnje

– za naselje Vrboska                                4.000 kuna godišnje

Članak 25.

Za postavu štanda za prodaju voća i povrća određuju se sljedeći iznosi poreza na korištenje javne površine:

– za naselje Jelsa                                    4.000 kuna godišnje

– za naselje Vrboska                               3.000 kuna godišnje

– za naselja Zavala i Ivan Dolac               1.500 kuna godišnje

– za ostala naselja                                  1.000 kuna godišnje

Članak 26.

Za postavu štanda za prodaju palačinki i šećerne vune određuju se sljedeći iznosi poreza na korištenje javne površine:

– za naselje Jelsa                                  5.000 kuna godišnje

– za naselje Vrboska                             3.500 kuna godišnje

– za naselja Zavala i Ivan Dolac              2.000 kuna godišnje

– za ostala naselja                                 1.000 kuna godišnje

Članak 27.

Za postavu štanda za izradu portreta određuje se sljedeći iznosi poreza na korištenje javne površine:

– za naselje Jelsa                                  3.000 kuna godišnje

– za naselje Vrboska                             2.000 kuna godišnje

Članak 28.

Za korištenje zemljišta za postavu ugostiteljskih objekata, a radi pružanja jednostavnih ugostiteljskih djelatnosti određuje se sljedeći iznosi poreza na korištenje javne površine:

– za naselje Jelsa                                  6.000 kuna godišnje

– za naselje Vrboska                             4.000 kuna godišnje

– za naselja Zavala i Ivan Dolac             2.000 kuna godišnje

– za ostala naselja                                 1.000 kuna godišnje

Članak 29.

Za korištenje zemljišta za postavu kioska za prodaju pekarskih proizvoda određuje se sljedeći iznosi poreza na korištenje javne površine:

– za naselje Jelsa                                  4.000 kuna godišnje

– za naselje Vrboska                             3.000 kuna godišnje

– za naselja Zavala i Ivan Dolac              1.500 kuna godišnje

– za ostala naselja                                 1.000 kuna godišnje

Članak 30.

Za korištenje zemljišta za iznajmljivanje bicikla sa i bez motora određuje se sljedeći iznos poreza na korištenje javne površine:

– za sva naselja                                   480 kuna godišnje po jednom m²

Članak 31.

Za korištenje zemljišta za postavu trampolina i sličnih zabavnih sadržaja određuju se sljedeći iznosi poreza na korištenje javne površine:

– za naselje Jelsa                                80 kuna po jednom m² godišnje

– za naselje Vrboska                           60 kuna po jednom m² godišnje

Članak 32.

Za korištenje zemljišta za postavu reklame određuju se sljedeći iznosi poreza na korištenje javne površine:

– za naselje Jelsa                               400 kuna po jednom m² godišnje

– za naselje Vrboska                          300 kuna po jednom m² godišnje

– za naselja Zavala i Ivan

Dolac 200 kuna po jednom m² godišnje

– za ostala naselja                              150 kuna po jednom m² godišnje

Članak 33.

Korisnici javne površine koji javnu površinu koriste u kraćem periodu od perioda za koji je utvrđena visina poreza u članku 19 do čl. 32. ove Odluke nemaju pravo na umanjenje poreza po tom osnovu.

Osnovica za razrez poreza na korištenje javne površine koja se naplaćuje po m² korisne površine je najveća korištena javna površina u razdoblju za koje se razrezuje porez.

III. PROVEDBENE ODREDBE

Članak 34.

Poslove u svezi s utvrđivanjem i naplatom poreza na kuće za odmor, poreza na tvrtku, poreza na korištenje javnih površina obavljat će Jedinstveni upravni odjel Općine Jelsa, a prirez porezu na dohodak i porez na potrošnju Porezna uprava, na temelju suglasnosti ministra financija, klasa: 415-01/01-01/113, urbroj: 513-07/01-1 od 12. rujna 2001 godine.

Poreznoj upravi za obavljanje poslova iz stavka 1. ovoga članka pripada naknada u iznosu od 5% naplaćenih poreza.

Članak 35.

Pravne osobe, druge organizacije, fizičke osobe, banke i druge financijske organizacije dužni su na zahtjev Jedinstvenog upravnog odjela Općine Jelsa dostaviti podatke, odnosno omogućiti uvid u poslovne knjige i evidencije zbog prikupljanja podataka potrebnih za utvrđivanje poreza.

IV. KAZNENE ODREDBE

Članak 36.

Novčanom kaznom od 500,00 do 25.000,00 kuna kaznit će se za prekršaj:

1. pravna ili fizička osoba koja ne obračuna i ne uplati porez na potrošnju u roku propisanom člankom 8. ove Odluke,

2. pravna ili fizička osoba koja ne dostavi podatke za utvrđivanje poreza na kuće za odmor sukladno članku 11. ove Odluke,

3. porezni obveznik koji javnu površinu koristi bez Ugovora o zakupu javne površine ili odluke Načelnika Općine Jelsa, ili koristi veću javnu površinu od površine naznačene u Ugovoru o zakupu javne površine ili zaključku.

Za prekršaj iz stavka 1. ovoga članka kaznit će se i odgovorna osoba u pravnoj osobi novčanom kaznom od 1.000,00 do 10.000,00 kuna.

V. PRIJELAZNE I ZAVRŠNE ODREDBE

Članak 37.

Glede razreza, naplate, žalbe, obnove postupka, zastare i drugih postupovnih odredaba pri plaćanju općinskih poreza shodno se primjenjuju propisi o porezu na dohodak.

Članak 38.

Nadzor nad obračunom i naplatom općinskih poreza provode ovlašteni djelatnici Jedinstvenog upravnog odjela Općine Jelsa.

Članak 39.

Korisnici javnih površina koji su s Općinom Jelsa sklopili ugovore o korištenju javnih površina, koji traju do 31. prosinca 2014-2015-2016-2017. godine, pozvat će se da s Općinom Jelsa sklope Anex ugovora u skladu s odredbama ove Odluke.

Članak 40.

Stupanjem na snagu ove Odluke prestaje važiti Odluka o općinskim porezima Općine Jelsa (»Službeni glasnik Općine Jelsa«, broj: 10/05, 04/06, 05/07 i 02/08).

Članak 41.

Ova Odluka stupa na snagu dan nakon objave u »Službenom glasniku Općine Jelsa«.

Klasa: 410-01/14-01/1

Urbroj: 2128/02-14-1

Jelsa, 7. travnja 2014.

Predsjednik

Općinskog vijeća

Jakša Marić, v. r.

120 10.10.2014 Odluka o porezima Općine Jelsa

Odluka, NN 120/2014-2299
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)